Heksery-berigte is “belaglik”Pres. Jacob Zuma Mediaberigte dat pres. Jacob Zuma in ŉ stadium heksery beoefen het, is belaglik en misleidend, het die presidensie Vrydag in ŉ verklaring gesê. “Die president het in KwaNyamazane, Mpumalanga, ŉ toespraak in isiZulu gelewer en van die joernaliste het ŉ direkte vertaling daarvan gedoen en die betekenis het verlore gegaan,” het Mac Maharaj, woordvoerder vir die presidensie, gesê. “Die president het aan die gehoor vertel hoe hulle, terwyl hulle in Swaziland in ballingskap geleef het, Suid-Afrika deur die KwaNyamazane-gebied infiltreer het om politieke werk te verrig. Omdat dit alles so “onder die dekmantel” plaasgevind het, het hulle grappenderwys daarna verwys as “ukuthakatha”, wat letterlik “heksery” beteken.”